વડોદરા શહેરના છાણી વિસ્તારમાં આવેલ હનુમાન ટેકરી વિસ્તારમાં વર્ષોથી 44 જેટલા કાચા-પાકા મકાન છે. અહીંના લોકોને અન્યત્ર મકાનોની ફાળવણી કર્યા પછી અને નોટિસ મોકાવ્યા છતાં રહીશો દ્વારા ઘર ખાલી ના કરતા આજે વડોદરા દબાણ શાખાની ટીમ પોલીસ કાફલા સાથે દબાણ તોડવા માટે પહોંચી હતી. દબાણ તોડવાની શરૂઆત કરતા સ્થાનિકોએ તોડફોડ સામે વિરોધ પ્રદર્શન કર્યો હતો. પહેલાં મકાનની ચાવી આપો પછી તોડફોડ કરો તેવી માંગ સાથે આ રહીશો પોલિસ પર પથ્થરમારો કર્યો હતો અને ઝપાઝપી કરી હતી. એક તબક્કે, કેટલાક રહીશો હાથમાં કુહાડી અને લાકડીઓ લઇને પોલીસને મારવા દોડ્યા હતા. આ ઘટનામાં બે પોલીસ કર્મીને ઇજાગ્રસ્ત થયા છે.